FI Euroopan unionin virallinen lehti C 310/1

KERTOMUS

ITERistä ja fuusioenergian kehittämisestä vastaavan eurooppalaisen yhteisyrityksen tilinpäätöksestä 31. joulukuuta 2008 päättyneeltä varainhoitovuodelta sekä yhteisyrityksen vastaukset

2009/C 310/01

SISÄLLYS

Kohta Sivu JOHDANTO … 1–5 2 TILINTARKASTUSTUOMIOISTUIMEN TARKASTUSLAUSUMA … 6–15 2 TALOUSARVIO- JA VARAINHALLINTOA KOSKEVAT HUOMAUTUKSET … 16 3 Talousarvion toteuttaminen … 16 3 MUUT KYSYMYKSET … 17–27 3 Sisäisen valvonnan järjestelmät … 17–20 3 Yhteisyrityksen taloushallintoa koskevat säännöt … 21–23 3 Osakkaiden maksuosuuksien viivästyminen … 24–25 4 Vuotuinen toimintakertomus … 26–27 4 Taulukko … 5 Yhteisyrityksen vastaukset … 7

JOHDANTO

1. Eurooppalainen yhteisyritys ITERiä (1) ja fuusioenergian kehittämistä varten perustettiin 35 vuoden jaksoksi maaliskuussa 2007 (2).

2. Yhteisyrityksen osakkaita ovat Euroopan atomienergiayhteisö (Euratom), jota edustaa komissio, Euratomin jäsenvaltiot sekä kolmannet maat, jotka ovat tehneet Euratomin kanssa yhteistyösopimuksen hallitun ydinfuusion alalla ja ilmaisseet halukkuutensa tulla yhteisyrityksen osakkaiksi (31. joulukuuta 2008: Sveitsi).

3. Yhteisyrityksen tehtävänä on (ks. myös taulukko): a) vastata Euratomin osuudesta fuusioenergia-alan kansainvälisessä ITER-organisaatiossa (3); b) vastata Euratomin osuudesta Japanin kanssa toteutettavissa fuusioenergian nopeaan toteuttamiseen tähtäävissä laajemman lähestymistavan toimissa (yhteiset täydentävät fuusiotutkimustoimet); c) valmistella ja koordinoida toimintaohjelmaa, jolla valmistellaan koefuusioreaktorin ja muiden asiaan liittyvien laitteistojen, kuten kansainvälisen fuusiomateriaalien säteilytyslaitoksen (International Fusion Materials Irradation Facility, IFMIF), rakentamista.

4. Yhteisyrityksen varojen ohjeellinen kokonaismäärä kaudella 2007–2041 on 9 653 miljoonaa euroa. Yhteisyrityksen varat koostuvat Euratomin osuudesta, ITERin isäntävaltion Ranskan osuuksista, vuotuisista osakasosuuksista ja muiden yhteisyrityksen osakkaiden kuin Euratomin vapaaehtoisista maksuosuuksista sekä muista varoista.

5. Yhteisyritys aloitti itsenäisen toimintansa 18. maaliskuuta 2008. Fuusiotoimintojen kehittely on keskitetty Ranskan Cadaracheen, mutta yhteisyrityksen toimipaikka on Barcelonassa.

TILINTARKASTUSTUOMIOISTUIMEN TARKASTUSLAUSUMA

7. Tilintarkastustuomioistuimen tarkastuslausuma annetaan Euroopan parlamentille ja neuvostolle neuvoston asetuksen (EY, Euratom) N:o 1605/2002 ( 7 ) 185 artiklan 2 kohdan mukaisesti.

Pääjohtajan vastuu

8. Tulojen ja menojen hyväksyjänä pääjohtaja toteuttaa tulot ja menot sisältävää talousarviota yhteisyrityksen varainhoitoa koskevien säännösten mukaisesti ( 8 ) omalla vastuullaan ja hyväksyttyjen määrärahojen rajoissa ( 9 ) . Pääjohtajan vastuulla on kehittää sellainen organisaatiorakenne sekä sisäiset hallinto- ja valvontajärjestelmät ja -menettelyt, joiden pohjalta on toisaalta mahdollista laatia tilinpäätös ( 10 ) , jossa ei ole petoksesta tai virheestä johtuvia olennaisesti virheellisiä tietoja, ja toisaalta varmistaa tilien perustana olevien toimien laillisuus ja asianmukaisuus.

Tilintarkastustuomioistuimen vastuu

9. Tilintarkastustuomioistuimen vastuulla on antaa tarkastuksensa perusteella tarkastuslausuma yhteisyrityksen tilinpäätöksen luotettavuudesta sekä tilien perustana olevien toimien laillisuudesta ja asianmukaisuudesta.

10. Tilintarkastustuomioistuin toimitti tarkastuksensa kansainvälisten tarkastusstandardien (IFAC ja ISSAI) ( 11 ) ja eettisten ohjeiden mukaisesti. Kyseisissä standardeissa edellytetään, että tilintarkastustuomioistuin noudattaa eettisiä ohjeita ja suunnittelee ja toimittaa tarkastuksen siten, että sen avulla saadaan kohtuullinen varmuus siitä, että tilinpäätöksessä ei ole olennaisia virheitä ja että tilien perustana olevat toimet ovat lailliset ja asianmukaiset.

11. Tilintarkastustuomioistuimen tarkastuksen osana toteutettiin menettelyjä, joiden tarkoituksena oli saada todentavaa aineistoa tilinpäätökseen sisältyvistä määristä ja tilinpäätöstiedoista ja tilien perustana olevien toimien laillisuudesta ja asianmukaisuudesta. Tilintarkastustuomioistuimen tehtävänä on valita käytettävät menetelmät sekä arvioida, kuinka suuri on riski, että tilinpäätökseen sisältyy petoksista tai virheistä johtuvia olennaisesti virheellisiä tietoja tai laittomia tai sääntöjenvastaisia toimia. Kyseisissä riskiarvioinneissa arvioidaan tarkastuskohteen sisäistä valvontaa tilinpäätöksen laatimisen ja esittämisen kannalta, ja tämän pohjalta suunnitellaan tilanteeseen sopivat tarkastusmenettelyt. Tilintarkastustuomioistuimen tarkastuksen yhteydessä arvioidaan myös sovellettujen tilinpäätösperiaatteiden ja johdon esittämien kirjanpidollisten arvioiden asianmukaisuutta sekä tilinpäätöksen yleistä esittämistapaa.

12. Tilintarkastustuomioistuin katsoo, että saatu todentava aineisto on riittävä ja sopiva jäljempänä olevien lausumien perustaksi.

Lausuma tilien luotettavuudesta

13. Tilintarkastustuomioistuin katsoo, että ITERistä ja fuusioenergian kehittämisestä vastaavan eurooppalaisen yhteisyrityksen tilinpäätös antaa olennaisilta osiltaan oikeat ja riittävät tiedot yhteisyrityksen taloudellisesta asemasta 31. päivältä joulukuuta 2008 sekä toimien tuloksista ja rahavirroista päättyneeltä varainhoitovuodelta yhteisyrityksen taloushallintoa koskevien sääntöjen mukaisesti.

Lausuma tilien perustana olevien toimien laillisuudesta ja asianmukaisuudesta

14. Tilintarkastustuomioistuin katsoo, että ITERistä ja fuusioenergian kehittämisestä vastaavan eurooppalaisen yhteisyrityksen 31. päivänä joulukuuta 2008 päättyneeltä varainhoitovuodelta annetun tilinpäätöksen perustana olevat toimet ovat olennaisilta osiltaan lailliset ja asianmukaiset.

15. Jäljempänä esitettävät huomautukset eivät aseta tilintarkastustuomioistuimen lausumia kyseenalaiseksi.

TALOUSARVIO- JA VARAINHALLINTOA KOSKEVAT HUOMAUTUKSET

Talousarvion toteuttaminen

16. Varainhoitovuoden 2008 talousarvion toteutumalaskelma osoitti 57,6 miljoonan euron ylijäämää; määrä on 38 prosenttia tulojäämästä, jonka suuruus oli 149,7 miljoonaa euroa. Ylijäämästä siirrettiin 32,2 miljoonaa euroa varainhoitovuodelle 2009, ja 25,4 miljoonaa euroa on palautettava komissiolle yhteisyrityksen taloushallintoa koskevien sääntöjen 16 artiklan mukaisesti. Vajaakäyttö johtuu lähinnä siitä, että Euratomin fuusio-ohjelman edistymisessä ilmeni viiveitä.

MUUT KYSYMYKSET

Sisäisen valvonnan järjestelmät

17. Yhteisyritys on käynnistysvaiheessa, eikä se ollut pannut sisäisen valvonnan järjestelmiä ja hallinnon tietojärjestelmiä kokonaisuudessaan täytäntöön vuoden 2008 aikana. Varainhoitovuoden lopussa tilinpitäjä ei ollut vielä vahvistanut ja validoinut järjestelmien perustana olevia toimintaprosesseja, vaikka vahvistamista ja validointia edellytetään yhteisyrityksen taloushallintoa koskevissa säännöissä.

18. IT-alan prosessien ja toimintojen dokumentoinnissa sekä alaan liittyvässä riskinarvioinnissa on vielä parannettavaa. Yhteisyrityksellä ei ollut vuonna 2008 käytössään myöskään toiminnan jatkuvuutta koskevaa suunnitelmaa eikä tietosuojapolitiikkaa.

19. Yhteisyrityksellä pitäisi taloushallintoa koskevien sääntöjensä 75 artiklan mukaan olla asianmukaisten kansainvälisten standardien mukainen sisäisen tarkastuksen yksikkö. Tätä olennaista sisäisen valvonnan järjestelmän osa-aluetta ei ollut kuitenkaan perustettu vuoden 2008 loppuun mennessä.

20. Tilintarkastustuomioistuin testasi 40 tapahtuman otoksen, jonka perusteella havaittiin useita tapauksia, joissa sisäisen valvonnan järjestelmät eivät olleet toimineet asianmukaisesti. Yhteisyritys esimerkiksi teki kuudessa tapauksessa talousarviositoumuksen vasta sen jälkeen, kun se oli jo tehnyt oikeudellisia sitoumuksia; menettely on vastoin taloushallintoa koskevia sääntöjä. Eräässä tapauksessa yhteisyritys teki sopimuksen neuvottelumenettelyn perusteella eikä julkaissut säännöksissä edellytettyä hankintailmoitusta.

Yhteisyrityksen taloushallintoa koskevat säännöt

21. Hallintoneuvosto vahvisti yhteisyrityksen taloushallintoa koskevat säännöt 22. lokakuuta 2007. Yhteisyrityksen pääjohtaja pyysi tilintarkastustuomioistuimelta sääntöjä koskevaa lausuntoa 28. helmikuuta 2008. Tilintarkastustuomioistuin antoi lausunnon nro 4/2008 lokakuussa 2008.

22. Tilintarkastustuomioistuin totesi lausunnossaan, että ITERin taloushallintoa koskevat säännöt perustuvat olennaisilta osiltaan yhteisön elimiin sovellettavan varainhoidon puiteasetuksen ja yleisen varainhoitoasetuksen periaatteisiin.

23. Tilintarkastustuomioistuin havaitsi kuitenkin joitakin seikkoja, joiden osalta ITERin taloushallintoa koskevia sääntöjä olisi tarpeen muuttaa yhteisyrityksen rahoituskehyksen parantamiseksi. Yhteisyrityksen taloushallintoa koskevien sääntöjen pitäisi esimerkiksi sisältää tiukemmat säännöt tutkimusavustusten myöntämisestä. Säännöissä olisi niin ikään edellytettävä, että komission sisäisen tarkastuksen osasto suorittaa yhteisyrityksen tarkastuksen – muihin yhteisön elimiin sovellettavien järjestelyjen mukaisesti.

Osakkaiden maksuosuuksien viivästyminen

24. Kolmen kuukauden kuluessa talousarvion hyväksymisestä yhteisyrityksen pitäisi kehottaa osakkaita suorittamaan vuotuiset maksuosuutensa. Talousarvio hyväksyttiin joulukuussa 2007, mutta yhteisyritys esitti maksujen suorittamista koskevat pyynnöt vasta vuoden 2008 toukokuun lopussa.

25. Osakkaita pyydettiin suorittamaan maksut heinäkuuhun 2008 mennessä. Ainoastaan viisi osakasta 23:sta suoritti maksun määräajan kuluessa. Yhteisyritys joutui esittämään kolme maksukehotusta; yksi osakas ei siitä huolimatta ollut suorittanut maksua vuoden 2008 loppuun mennessä.

Vuotuinen toimintakertomus

26. Yhteisyrityksen perussäännön 14 artiklan ja yhteisyrityksen taloushallintoa koskevien sääntöjen 43 artiklan mukaan pääjohtajan on laadittava vuotuinen toimintakertomus. Kertomuksessa on annettava asianmukaisia taloutta ja hallintoa koskevia tietoja, jotka ilmentävät yhteisyrityksen toimien tuloksia asetettuihin tavoitteisiin nähden sekä toimiin liittyviä riskejä, käyttöön asetettujen resurssien hyödyntämistä ja sisäisen valvonnan järjestelmän tehokkuutta ja vaikuttavuutta. Kertomus on lähetettävä hallintoneuvoston hyväksynnän jälkeen Euroopan parlamentille ja tilintarkastustuomioistuimelle varainhoitovuoden päättymistä seuraavan vuoden kesäkuun 15. päivään mennessä.

27. Tilintarkastustuomioistuin vastaanotti vuotuisen kertomuksen vasta syyskuussa 2009, kun määräajan umpeutumisesta oli kulunut kolme kuukautta. Kertomuksessa annetaan taloudellisia sekä operatiivisia tietoja, mutta se ei ole kaikkien sovellettavien säännösten mukainen. Työohjelman täytäntöönpanoa koskeva kuvaus ei sisällä yksityiskohtaista arviointia saavutetuista tuloksista asetettuihin tavoitteisiin ja aikatauluun nähden. Kertomuksessa ei myöskään arvioida sisäisen valvonnan järjestelmän tehokkuutta ja vaikuttavuutta, vaikka arviointia edellytetään yhteisyrityksen taloushallintoa koskevissa säännöissä.

Tilintarkastustuomioistuin on hyväksynyt tämän kertomuksen Luxemburgissa 22. lokakuuta 2009 pitämässään kokouksessa. Tilintarkastustuomioistuimen puolesta Vítor Manuel da SILVA CALDEIRA presidentti

Taulukko ITERistä ja fuusioenergian kehittämisestä vastaava eurooppalainen yhteisyritys (Barcelona) Perustamissopimuksen mukainen yhteisön toimivalta Yhteisyrityksen toimivaltuudet (neuvoston päätös 2007/198/Euratom) Hallinto Yhteisyrityksen resurssit vuonna 2008 (ei tietoja vuodelta 2007) Keskeiset tulokset vuonna 2008 Euroopan atomienergiayhteisö Euroopan atomienergiayhteisön perustamissopimus, V luku. Erityisesti seuraavat artiklat: 45 artikla: ”Yhteisön ydinteknisen teollisuuden kehitykselle erityisen tärkeitä yrityksiä voidaan perustaa tässä sopimuksessa tarkoitettuina yhteisyrityksinä seuraavien artiklojen määräysten mukaisesti.”. 49 artikla: ”Yhteisyritys perustetaan neuvoston päätöksellä. Jokainen yhteisyritys on oikeushenkilö.”. Tavoitteet — vastata Euratomin osuudesta fuusioenergia-alan kansainvälisessä ITER-organisaatiossa — vastata Euratomin osuudesta Japanin kanssa toteutettavissa fuusioenergian nopeaan toteuttamiseen tähtäävissä laajemman lähestymistavan toimissa — valmistella ja koordinoida toimintaohjelmaa, jolla valmistellaan koefuusioreaktorin ja muiden asiaan liittyvien laitteistojen, kuten kansainvälisen fuusiomateriaalien säteilytyslaitoksen (International Fusion Materials Irradation Facility, IFMIF), rakentamista. Tehtävät — valvoa ITER-hankkeen sijoituspaikan valmisteluja — hankkia ITER-organisaation käyttöön komponentteja, laitteita, materiaaleja ja muita voimavaroja — hallinnoida hankintajärjestelyjä suhteessa ITER-organisaatioon ja varsinkin tähän liittyviä laadunvarmistusmenettelyjä — valmistella ja sovittaa yhteen Euratomin osallistumista ITER-hankkeen tieteelliseen ja tekniseen hyödyntämiseen — sovittaa yhteen tieteellisiä ja teknologisia tutkimus- ja kehitystoimia, joilla tuetaan Euratomin osuutta ITER-organisaatiossa — vastata Euratomin rahoitusosuudesta ITER-organisaatiossa — toteuttaa järjestelyt henkilöstön antamiseksi ITER-organisaation käyttöön — toimia yhteyskanavana ITER-organisaatioon päin ja harjoittaa muunlaista ITER-sopimusta hyödyttävää toimintaa. 1 Hallintoneuvosto Hallintoneuvosto vastaa yhteisyrityksen valvonnasta sen pyrkiessä tavoitteisiinsa sekä varmistaa toiminnassaan tiiviin yhteistyön yhteisyrityksen ja sen osakkaiden välillä. 2 Hallitus Hallitus avustaa hallintoneuvostoa sen päätösten valmistelussa ja suorittaa muut hallintoneuvoston sille osoittamat tehtävät. 3 Tieteellinen ohjelmaryhmä Tieteellinen ohjelmaryhmä antaa hallintoneuvostolle ja pääjohtajalle tarvittaessa neuvoja hankesuunnitelman ja työohjelmien laadintaan ja täytäntöönpanoon liittyvissä kysymyksissä. 4 Pääjohtaja Pääjohtaja vastaa toimitusjohtajana yhteisyrityksen päivittäisestä johtamisesta, ja hän on sen laillinen edustaja. 5 Ulkoinen valvonta Tilintarkastustuomioistuin. 6 Vastuuvapauden myöntävä viranomainen Euroopan parlamentti myöntää neuvoston suosituksesta. Lopullinen talousarvio 2008 149,8 miljoonaa euroa, josta yhteisön rahoitusosuus 81,5 prosenttia. Henkilöstön määrä 31. joulukuuta 2008 Henkilöstötaulukossa 145 virkaa, joista täytettyjä 101 (31.12.2008) 56 muuta tointa (sopimussuhteiset toimihenkilöt, komennuksella olevat kansalliset asiantuntijat ja vuokrahenkilöstö) Henkilöstö yhteensä: 157, joiden tehtävät jakaantuvat seuraavasti: — operatiiviset tehtävät: 102 — hallinnolliset ja avustavat tehtävät: 47 — sekalaiset tehtävät: 8. Kansainvälinen ITER-sopimus — ITER-organisaation kanssa käynnistettiin 11 hankintaa, 16 avustusta ja 3 hankintajärjestelyä. — ITERin poloidaalisia käämejä varten tarkoitettua niobium-titaanista valmistettua suprajohde-prototyyppiä testattiin onnistuneesti. — Puristinrenkaiden pienoismallien (Sub-scale pre-compression rings) testitulokset ylittivät ITERin vaatimustason. — Tyhjiökammion poloidaalisen sektorin malli saatiin valmiiksi. — Tuotettiin täysmittakaavainen vaippamoduulia edustava säteilysuoja. — Plasman vastaisen ensiseinämän täysmittakaavaisille malleille tehtiin onnistunut lämpökuormitustestaus. — Diverttorin pystykohtion hyväksyntä saatiin päätökseen. — Diverttorin etähuollon testausalusta saatiin valmiiksi. — 2 MW:n koaksaalisen gyrotronin ensimmäistä teollista prototyyppiä testattiin suurteholla. — Cadarachen toimipaikka: alue tasoitettiin ja pääalue valmisteltiin kaivuu- ja rakennustöitä varten. Laajempaa lähestymistapaa koskeva sopimus — JT-60SA tokamak -ohjelma: toiminnan perusta suunniteltiin uudelleen; näin saavutettiin kustannussäästöjä, mutta kyettiin kuitenkin säilyttämään järjestelmän toimintataso. — IFMIF/EVEDA-ohjelma: useat suunnittelutoimet edistyivät, ja kaikki kiihdytinjärjestelmän keskeiset osa-alueet on nyt vahvistettu. — FERC-ohjelma: rakennuksen ja supertietokoneen väliset liitännät on määritetty ja vertailukoodit vahvistettu. Lähde: yhteisyrityksen toimittamat tiedot.

YHTEISYRITYKSEN VASTAUKSET Budjetin toteutuminen Kohta 16 F4E katsoo tuomioistuimen mainitseman budjetoitua vähäisemmän varainkäytön aiheutuneen siitä, että F4E oli ensimmäistä vuotta taloudellisesti riippumaton komissiosta, sekä ITERin kansainvälisen organisaation ja Euratomin fuusio-ohjelman käynnistämisessä tapahtuneista viivästyksistä kokonaisuudessaan. Määräajoin tapahtuvan raportoinnin mekanismeja ollaan luomassa. Osana sisäisen valvonnan normeja koskevaa toimintasuunnitelmaa tullaan luomaan lisää seuranta- ja raportointikäytäntöjä budjetin toteutumisen entistä tiukempaa valvontaa varten. Sisäisen valvonnan järjestelmät Kohdat 17–19 F4E yhtyy tuomioistuimen kommentteihin, jotka koskevat sen sisäisen valvonnan kypsyyttä ensimmäisen toimintavuoden aikana. F4E voi vahvistaa, että sisäinen tarkastaja otti tehtävänsä vastaan 1.7.2009. Sisäisen valvonnan normien toteuttamista varten on laadittu toimintasuunnitelma, jossa käsitellään myös tietotekniikkaa koskevia tunnistettuja ongelmia. Lisäksi on perusteilla työryhmä, joka tulee koordinoimaan ja valvomaan suunnitelman toteuttamista ja raportoimaan siitä. Lisäksi organisaatioon on nimitetty tietosuojavastaava, ja vaadittaviin toimiin on ryhdytty, jotta saadaan kehitettyä edelleen liiketoiminnan jatkuvuutta ja tietojen palauttamista koskevaa suunnitelmaa. Tähän liittyvänä F4E on perustanut laadunvarmistusjärjestelmän vuonna 2008. Kaikkien liiketoiminnan taustajärjestelmien kartoitustyö on meneillään. Kohta 20 F4E ottaa huomioon tuomioistuimen kommentin siitä, ettei talousarviositoumusta tehty ennen oikeudellisiin velvoitteisiin sitoutumista kuudessa määrätyssä tapauksessa, jotka juontuvat Euratomin velvoitteista, joita sillä on ITERin kansainvälisen sopimuksen ja Japanin kanssa solmitun sopimuksen nojalla. Nämä kuusi tapausta ovat kansainvälisiä monivuotisia sopimuksia, jotka on solmittu F4E:n ja ITER-organisaation tai Japanin kansallisen viraston kanssa. Niillä täytetään Euratomin edellä mainittuja kansainvälisiä velvoitteita. Tuomioistuimen asiasta esittämien kommenttien johdosta F4E kysyy neuvoa hallintoneuvoston jäseniltä, erityisesti Euratomilta. Näiden nimenomaisten sopimusten kohdalla talousarviositoumusten tekemisellä budjettiin ennen sopimusten tekemistä olisi merkittävä vaikutus F4E:n mahdollisuuksiin täyttää Euratomin kansainvälisiä velvoitteita, koska näin sitoutuva rahamäärä saattaisi olla nykyisen puiteohjelman mukaista budjettia suurempi. F4E yhtyy tuomioistuimen kommenttiin eräästä yksittäisestä tapauksesta, jossa neuvottelumenettely käynnistettiin sen jälkeen, kun sopimuksesta oli ilmoitettu etukäteen. On kuitenkin huomattava, että kyseessä olevassa tapauksessa olosuhteet olivat poikkeukselliset. F4E dokumentoi asianmukaisesti päätöksensä poiketa tavanomaisista menettelyistä ja samalla laati suunnitelman mahdollisten kielteisten vaikutusten lieventämiseksi. Lieventämissuunnitelma toteutettiin menestyksellisesti, ja tilanne oikaistiin. F4E:n varainhoitoasetus Kohdat 21–23 F4E:ssä on perustettu sisäinen työryhmä, jonka tehtävä on arvioida säännöllisesti mahdollista tarvetta muuttaa F4E:n varainhoitoasetusta ja sen täytäntöönpanosääntöjä rahoituskehyksen vahvistamiseksi samalla, kun otetaan huomioon F4E:n erityinen teollinen ja institutionaalinen toimintaympäristö. Työryhmä analysoi tuomioistuimen kommentteja mahdollisia komissiolle ja hallintoneuvostolle tehtäviä muutosehdotuksia silmällä pitäen. Jäsenmaksujen viivästymiset Kohta 24 F4E yhtyy tuomioistuimen kommenttiin. Vuoden 2008 jäsenmaksuja koskevien laskujen lähettämisen viivästyminen johtui kuitenkin siirtymäkaudesta, jonka lopuksi F4E:stä tuli komissiosta taloudellisesti riippumaton 18.3.2008. Kohta 25 F4E yhtyy tuomioistuimen kommenttiin. Kun vuosi 2008 oli kuitenkin ensimmäinen, jona F4E:n jäseniä pyydettiin maksamaan vuosittainen jäsenmaksunsa, useimmat jäsenet tarvitsivat hieman aikaa saadakseen kuntoon tämän maksun maksamiseen tarvittavat sisäiset käytäntönsä. Kaikki F4E:n jäsenet ovat sen jälkeen maksaneet vuoden 2008 jäsenmaksunsa. Yhdeksännessä kokouksessaan maaliskuussa 2008 F4E:n hallintoneuvosto muistutti kaikkia jäseniä siitä, kuinka tärkeää jäsenmaksun maksaminen sovittuna aikana on. Vuosittainen toimintakertomus Kohdat 26–27 F4E on samaa mieltä tuomioistuimen kanssa niistä alustavista havainnoista, jotka koskevat vuosittaisen toimintakertomuksen viivästymistä sekä sitä, ettei sisäisen valvontajärjestelmän tehokkuutta ole arvioitu eikä tuloksia ole arvioitu tarkasti tavoitteiden ja aikataulun kannalta. Viivästys johtuu pääasiassa siitä, että F4E:n hallintoneuvosto ei kokoontunut ennen F4E:n rahoitusvalvonnan säännöissä määrättyä ajankohtaa. Lisäksi hallintoneuvosto ei hyväksynyt vuosittaista toimintakertomusta 9. heinäkuuta pitämässään kokouksessa. Toimintakertomus hyväksyttiin vasta 14. syyskuuta. Jotta varmistetaan tulevien vuosittaisten toimintakertomusten hyväksyminen aikanaan, F4E pyytää hallintoneuvoston kokouksen koolle kesäkuun alussa ja sopii hallintoneuvoston ja sen alaisten elinten kanssa menettelystä, jolla ne valmistelevat vuotuisen toimintakertomuksen ja siihen liittyvien analyysien ja arvioiden hyväksymistä koskevan ehdotuksen hyvissä ajoin etukäteen. Koska F4E:llä oli kertomuskaudella liian vähän henkilökuntaa eikä se ollut täysin toimintakykyinen, työohjelman toteutumisesta käytettävissä oli vain suuntaa antavia tunnuslukuja johdon käyttöön eikä riskiarvioita ollut vielä tehty. F4E tulee puuttumaan näihin puutteisiin seuraavassa vuosittaisessa toimintakertomuksessaan ottaen huomioon sen, että sisäisiä raportointikäytäntöjä ollaan kehittämässä ja riskiarvioita laatimassa kaikilla F4E:n tärkeimmillä toiminta-alueilla. Sisäisen valvonnan normien toteuttamiseksi on laadittu toimintasuunnitelma, joka muun muassa sisältää riskiarviointimenettelyn käyttöön ottamisen sekä sisäisen valvontajärjestelmän tehokkuuden ja vaikuttavuuden vuosittaisen katselmuksen. Sisäinen tarkastaja on myös jo palkattu, ja hänen tarkastus- ja neuvontapalvelunsa auttavat vakuuttamaan menojen ja tulojen hyväksyjän sisäisen valvontajärjestelmän tehokkuudesta ja sitä toteuttavien osastojen toiminnasta.

(1) ITER: International Thermonuclear Experimental Reactor (kansainvälinen lämpöydinkoereaktori).

(2) Neuvoston päätös 2007/198/Euratom, tehty 27 päivänä maaliskuuta 2007, eurooppalaisen yhteisyrityksen perustamisesta ITERiä ja fuusioenergian kehittämistä varten (EUVL L 90, 30.3.2007, s. 58).

(3) Fuusioenergia-alan kansainvälinen ITER-organisaatio perustettiin lokakuussa 2007 alun perin 35 vuoden jaksoksi. Organisaation tehtävänä on panna täytäntöön ITER-hanke, jonka avulla pyritään osoittamaan tieteellisesti ja teknologisesti fuusioenergian toteutettavuus energianlähteenä. Organisaatioon kuuluvat Euratom, Kiinan kansantasavalta, Intian tasavalta, Japani, Korean tasavalta, Venäjän federaatio ja Yhdysvallat.

(4) Tilinpäätökseen on liitetty mukaan varainhoitovuoden talousarvio- ja varainhallintoa koskeva selvitys, jossa muun muassa annetaan tiedot määrärahojen täytäntöönpanoasteesta sekä esitetään yhteenveto budjettikohtien välisistä määrärahasiirroista.

(5) Tilinpäätös sisältää taseen, tuloslaskelman, rahavirtalaskelman, oman pääoman muutoksia koskevan laskelman sekä tilinpäätöksen liitteet, joihin sisältyy kuvaus merkittävistä tilinpäätöksen laatimisperiaatteista ja muut liitetiedot.

(6) Selvitys talousarvion toteuttamisesta sisältää talousarvion toteutumalaskelman liitteineen.

(7) EYVL L 248, 16.9.2002, s. 1.

(8) Hallintoneuvosto vahvisti ITERistä ja fuusioenergian kehittämisestä vastaavan eurooppalaisen yhteisyrityksen taloushallintoa koskevat säännöt 22. lokakuuta 2007.

(9) Komission asetus (EY, Euratom) N:o 2343/2002, annettu 23 päivänä joulukuuta 2002 (EYVL L 357, 31.12.2002, s. 72), 33 artikla.

(10) Erillisvirastojen tilinpäätöksiä ja kirjanpitoa koskevat säännöt on esitetty komission asetuksen (EY, Euratom) N:o 2343/2002 VII osaston 1 luvussa, sellaisena kuin se on viimeksi muutettuna 9 päivänä heinäkuuta 2008 annetulla komission asetuksella (EY, Euratom) N:o 652/2008 (EUVL L 181, 10.7.2008, s. 23); säännöt on liitetty sellaisenaan yhteisyrityksen taloushallintoa koskeviin sääntöihin.

(11) Kansainvälinen tilintarkastajaliitto (International Federation of Accountants, IFAC) ja ylimpien tarkastuselinten kansainväliset standardit (International Standards of Supreme Audit Institutions, ISSAI).